S-1007/2006

Mál þetta, sem dómtekið var 29. janúar 2007, er höfðað með ákæru, útgefinni af lögreglustjóranum í Reykjavík 27. júní 2006, á hendur J-kk-þgf I-kk-þgf B-kk-þgf, [...], Þjóttuseli 8, Reykjavík, fyrir eftirtalin brot framin í Reykjavík, nema annað sé tekið fram:

1. Umferðarlagabrot, með því að hafa laugardaginn 9. apríl 2005 ekið bifreiðinni JL-713 án þess að hafa gilt ökuskírteini.

Er þetta talið varða við 1. mgr. 48. gr., sbr. 100. gr. umferðarlaga nr. 50/1987.

2. Gripdeild og nytjastuld, með því að hafa þriðjudaginn 7. febrúar 2006 farið í heimildarleysi inn í íbúðarhúsnæði að Þverárseli 8 og stolið Dell tölvu að verðmæti 219.900 kr. og síðan heimildarlaust tekið bifreiðina TD-684 af bifreiðastæði við Þverársel 8 og ekið henni að Hólahverfi.

Er þetta talið varða við 245. gr. og 1. mgr. 259. gr. almennra hegningalaga nr. 19/1940.

3. Fíkniefnalagabrot, með því að hafa miðvikudaginn 29. mars 2006, að Álfaskeiði 29, Kópavogi, haft í vörslum sínum 0,56 g af tóbaksblönduðu kannabisefni, sem lögreglan fann við húsleit.

Er þetta talið varða við 2. gr., sbr. 5. og 6 gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og að 0,56 grömm af hassi, sem lagt var hald á, verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Í málinu gerir S-kk-nf I-kk-nf, [...], kröfu um að ákærði verði dæmdur til greiðslu skaðabóta að fjárhæð 219.900 kr.

Af hálfu ákærða er krafist vægustu refsingar er lög leyfa. Ákærði mótmælir bótakröfu.

Farið var með mál þetta samkvæmt 125. gr. laga nr. 19/1991 um meðferð opinberra mála og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur játað sök. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í mars 1979. Honum hefur tvisvar verið gert að greiða sekt vegna umferðarlagabrota, á árunum 1997 og 1998. Þá var hann hinn 17. mars 2006 dæmdur til greiðslu 28.000 króna sektar vegna fíkniefnalagabrots. Brot ákærða samkvæmt 1. og 2. tölulið ákærunnar eru framin fyrir uppkvaðningu dómsins frá 17. mars 2006. Ákærði hefur játað brot sín og er það virt honum til refsilækkunar. Þá hefur hann ekki áður gerst sekur um brot gegn almennum hegningarlögum. Með hliðsjón af 77. og 78. gr. almennra hegningarlaga nr. 19/1940 þykir refsing ákærða hæfilega ákveðin 220.000 króna sekt í ríkissjóð og komi 16 daga fangelsi í stað sektarinnar verði hún ekki greidd innan fjögurra vikna frá dómsuppsögu.

Að kröfu ákæruvaldsins og með vísan til framangreindra ákvæða í lögum og reglugerð skulu gerð upptæk til ríkissjóðs þau 0,56 grömm af tóbaksblönduðu kannabisefni sem lögregla haldlagði.

Ákærði hefur mótmælt fyrirliggjandi skaðabótakröfu. Í bótakröfunni segir að verð tölvunnar sé fengið frá verslun EJS og fylgja útprentanir af heimasíðu á internetinu með upplýsingum um tegund tölvunnar. Hins vegar kemur ekkert þar fram um verð hennar. Þá liggur ekki fyrir hversu gömul hún er. Verður því ekki komist hjá því að vísa kröfunni frá dómi.

Af hálfu ákæruvaldsins sótti málið E-kk-nf L-kk-nf fulltrúi.

Dóm þennan kveður upp S-kvk-nf B-kvk-nf, settur héraðsdómari.

D ó m s o r ð :

Ákærði, J-kk-nf I-kk-nf B-kk-nf, greiði 220.000 króna sekt til ríkissjóðs innan fjögurra vikna frá uppkvaðningu dóms þessa, en sæti ella fangelsi í 14 daga.

Ákærði sæti upptöku á 0,56 grömmum af tóbaksblönduðu kannabisefni.

Bótakröfu S-kk-ef I-kk-ef er vísað frá dómi.

S-kvk-nf B-kvk-nf